NEAMUL COLINDELOR 


e-un neam ce se trezeşte în colinde 
ciorchini de îngeri atârnaţi la uşi 

cu puf de nea pe-oglindele sticlinde 
ce-ascund ursitele ca palme în mănuşi 


cât cântul încă nu ne-a părăsit 

ci luminează-ne cărarea către crez 
cuvine-se a ne spăla spăşit 

chipu-ostenit de nopţi — în sfintele zăpezi 


cuvine-se-a căta cărare înapoi 
spre Tatăl de Lumină — iertător 
să fim iar neamul care suntem noi 


adeverit spre mântuirea tuturor 
„.„primeşte-n prag — Părinte — al meu Duh 
şi iscă-n stele cântu-mi de văzduh! 

VARIANTE ALE POETULUI 
LIGHIOANĂ CVASI-UMANĂ CONTEMPORANĂ 


unii — privind tulburea baltă numită azi 
lume — se tot întreabă cum există o 
lighioană umană 

contemporană: dar — dar! 


înafară de a 
exista — mai face oare 
ceva? 


cel mult — se poate ca 
respirând — să se mai solidarizeze c-un 
vânt... 


arată uneori c-ar putea eventual fi 

ceva — dar imediat se şi opreşte din 

a arăta — nu cumva să se închege — printr-o 
nedorită kabală - şi 

să-nceapă-a se 


păstra 


„„„aşa că — decât să pierdem timpul 
care deja s-a spânzurat de brazi — mai 
bine să ne vedem — orbi 

pe altădată — care e numele oricărui 


azı 

ÎNSINGURARE 


prin bogătaşi şi târfe ai pus accente-n lume 

nici moartea nu-Ți dezice penibila scandare: 
putea-a cadavru - straşnic - până şi-n seri de glume 
înmormântarea însăşi devine depravare 


noblețea nefiinţei e decretată nulă 

iar templul e o piaţă de vânzolire-a fierii 
...n-am unde pune capul — visând la animulă 
degeaba caut bezmetic un clopot al tăcerii 


se zvârcolesc şi sfinții — pierduţi de-aureole 
se vestejesc pe ruguri mii flori cu-arse corole 
„„.stejaru-ncearcă orga — prin crengile-nlunate 


e gata să-nfieze — ori crucii s-aibă-şi frate: 
doar muntele mai ştie — sub patrafir de umbre 
să-mi ierte fericirea singurătăţii sumbre 

POETUL 


golit de-orice filosofie — caut 

să-mi amintesc cețos cum sună-un flaut 
să dau — aşa - din întâmplare — peste 
mistici vecini - culegători de creste 


nu-s rob oglinzii şi nici serv ideii 
cascadele de rouă mă îngroapă 
şoptesc lui Iosif al Arimateii 
să-mi scurgă în potir sânge şi apă 


am plâns destul misterul Invierii 
palmele-mi sunt străpunse amândouă 
sub coastă simt înțepătura sfânt puterii 


roşesc în picuri — la picioare-mi — ouă: 
am dat Golgota-ntreagă pe-un poem 


şi iar răsare stea la Bethlehem... 

